Esus buansho issun Simon Petedobëtan tsibampondambi.
Aden tsibananec nidec Anasën shubuno nidash daquënë uaquin tsicatiaidën puduednu,
quesho chuiquid tapan isaid ubi icsho iuan ubi puduedmepondash.
Aden ubi puduedmequimbi Petedo ambi isacmaid icsho puduedmenquio icpondash.
Adsho istanquin shëcuë isquid chido chuiquin:
Ubëd icquid neque.
Shëcneshun.
Ma puduednu,
capondambi.
Adoac puduedmeshun shëcuë isquid chidon:
¿Nëmbo bëbued dadabëd icquidta ne?
capondash.
Adoaquien Petedon:
Padenquio.
Aidbëd icquidpenquio nebi,
capondash.
Ambo iquenuanquiecsho issun shubu tsicatiacnoshon cute tsiadoshon nëdëncadoash sondadobëd ambocquido iuabo cute cuëec tabadpondash.
Adsho isashien Petedotsen aidobëd cute cuëec icpondash.
Adec ubi puduednubien Nuquin Papa ismequin nëish iua cuessunneshun pichicaquidon chuiquid tapa Anas caidën Esus naden chuipondash:
Mibëd icquido ¿tedtsi icpec?
Aido ¿Mitsipaden chuibano?
capondash.
Adoaquien Esusën:
¿Ompodshondambi chuibandio?
Nuquin Papa tabadte shubu dapa tsicatequin daquënë uaidën puduedshun nuquin matses isadaidbo iccuededacnoshon mambi chuibandedneboc.
Nuquin Papan Chiaid chuibante shubun shubunquiec puduedcuennequin mambi ompodenquio icquin chuibenneboc.
Ubiuidtsëqui chuimenda.
Umbi chuibansho tantiabuedotsen chuime.
Adoac ambi tantiabuedtedi mibi chuitsiashe.
Aido chuimeta,
capondash Esusën.
Adsho tantiashun:
¿Chuiquid tapada aden chuipaic?
quetanquin Nuquin Papa tabadte shubu dapa yacnoshon isquid sondadon mëdanten Esus tancuespondash.
Adoaquien Esusën:
¿Icsambuendambi chio?
¿Atotsimbi icsambuen chioque?
En chui.
Mambi abimbo chuiboc.
¿Atotsi queshun ubi cuesquin nai?
capondash.
Adsho tantiashun Anasën abi podo cataniacchobi Esus nëish iua cuessunneshun pichicaquidon chuiquid tapa Caipas caidën shubuno buanmepondash.
Adnubien Petedo abi cute cuëec nidsho abëtan cute cuëec tabadquidon:
¿Nëmbo bëbued dadabëd icquidien mibi niacbipec?
capanëdash.
Adoaquien Petedon muaquimbi:
Mabi aidbëd icquidpenquio neyoc,
capanëdash.
Adshobien Nuquin Papa ismequin nëish iua cuessunneshun pichicaquidon chuiquid tapan iua utsin Petedon pateshunnebuedën matsesën:
Odibo nitsinaid tied yacnoshon Esus bednuc mibi isacbiombi,
caquien
padpidec:
Padenquio.
Mabi ambo icambo icboc.
Ma umbi isacmaidquio neyoc,
quenubien Esusën chuibuedquio cachina cuëdampanëdash.